*Par slēgta konkursa*

*“Tramvaju depo ražošanas ēku pārbūve Brīvības ielā 191, Rīgā”*

 *(ID Nr.RS/2022/66) kandidātu atlases nolikuma prasībām*

Rīgas pašvaldības sabiedrības ar ierobežotu atbildību „Rīgas satiksme” Iepirkuma komisija (turpmāk – Pasūtītājs) no iespējamā pretendenta ir saņēmusi vēstuli ar lūgumu sniegt skaidrojumu par nolikumā ietvertajām prasībām.

***Jautājums:***

Iepazīstoties ar Slēgta konkursa “Tramvaju depo ražošanas ēku pārbūve Brīvības ielā 191, Rīgā” (identifikācijas Nr. RS/2022/66) nolikumu, lūdzam apstiprināt, ka:

1. gadījumā, ja piedāvājumu sniedz Komercreģistrā reģistrēta pilnsabiedrība, Nolikuma 11.1. un 11.2. punktos esošo finanšu rādītāju noteikšanai var summēt pilnsabiedrības, kā arī visu pilnsabiedrības biedru finanšu rādītājus;

2. uz pilnsabiedrību (gadījumā, ja Nolikuma 11.1. un 11.2.punktos esošie finanšu rādītāji tiek pamatoti ar pilnsabiedrības biedra finanšu rādītājiem) nav attiecināma Nolikuma 11.3.punktā ietvertā prasība iesniegt biedra apliecinājumu vai vienošanos par sadarbību, jo tas pats par sevi izriet no Komerclikuma normām par pilnsabiedrību – *“Pilnsabiedrība ir personālsabiedrība, kuras mērķis ir komercdarbības veikšana, izmantojot kopīgu firmu, un kurā uz sabiedrības līguma pamata, neierobežojot savu atbildību pret pilnsabiedrības kreditoriem, apvienojušās divas vai vairākas personas (biedri).”*

**Atbilde:**

1. Saskaņā ar nolikuma 11.1.punktu, kandidātam ir stabili finanšu un saimnieciskās darbības rādītāji, kurus, piemērojot vispārpieņemtos finanšu analīzes paņēmienus, kā arī pamatojoties uz pēdējā auditētā un apstiprinātā gada pārskata (ja audita (revidenta ziņojuma) sagatavošana nepieciešama saskaņā ar normatīvo aktu prasībām) vai operatīvā finanšu pārskata (ja kandidāta darbības laiks ir mazāks nekā viens gads un tam nav normatīvajos aktos noteiktajā kārtībā sagatavots un apstiprināts gada pārskats) rezultātiem, raksturo:
	* 1. likviditātes koeficients: apgrozāmie līdzekļi/īstermiņa saistības ≥1;
		2. pozitīvs pašu kapitāls.

Ja Kandidāts ir piegādātāju apvienība, tad vismaz vienam no piegādātāju apvienības dalībniekiem, uz kura finansiālajām spējām kandidāts balstās un kurš būs finansiāli atbildīgs par līguma izpildi, ir jāatbilst nolikuma 11.1. prasībām.

Nolikuma 11.2.punkts nosaka, ka kandidāta minimālais vidējais gada finanšu (neto) apgrozījums pēdējo trīs noslēgto finanšu gadu laikā (par noslēgto finanšu gadu uzskata gadu, par kuru ir sastādīts un normatīvajos aktos noteiktajā kārtībā apstiprināts gada pārskats) nav bijis mazāks par EUR 15 000 000 (piecpadsmit miljoni *euro*). Ja kandidāts ir dibināts vēlāk, tad gada finanšu apgrozījumam jāatbilst augstāk minētajai prasībai attiecīgi īsākā laikā (ja kandidāts darbojas mazāk kā gadu, finanšu apgrozījumam šajā periodā jābūt ne mazāk kā EUR 15 000 000 (piecpadsmit miljoni *euro*)).

Ja Kandidāts ir piegādātāju apvienība, tad visiem apvienības dalībniekiem kopā jāatbilst šajā punktā noteiktajai prasībai (dalībnieku finanšu apgrozījuma rādītājiem summāri jāatbilst šajā punktā noteiktajai prasībai).

Paskaidrojam, ka pilnsabiedrība ir reģistrēta personu apvienība, kura pati par sevi ir balstīšanās uz cita uzņēmēja iespējām forma, līdz ar ko ir jāņem vērā, kā pasūtītājs nolikumā ir noteicis prasību izpildi piegādātāju apvienību gadījumā.

Atbilstoši nolikuma 11.1.punktā noteiktajam, vismaz vienam no piegādātāju apvienības (pilnsabiedrības) dalībniekiem, uz kura finansiālajām spējām kandidāts balstās un kurš būs finansiāli atbildīgs par līguma izpildi, ir jāatbilst nolikuma 11.1. prasībām. Nolikuma 11.1.punktā norādīto finanšu rādītāju noteikšanai nevar summēt pilnsabiedrības, kā arī visu pilnsabiedrības biedru finanšu rādītājus.

Savukārt, atbilstoši nolikuma 11.2.punktā noteiktajam, ja kandidāts ir piegādātāju apvienība, tad visiem apvienības dalībniekiem kopā jāatbilst nolikuma 11.2. punktā noteiktajai prasībai (dalībnieku finanšu apgrozījuma rādītājiem summāri jāatbilst šajā punktā noteiktajai prasībai), līdz ar ko nolikuma 11.2.punktā esošo finanšu rādītāju noteikšanai var summēt pilnsabiedrības, kā arī visu pilnsabiedrības biedru finanšu rādītājus.

1. Lai pasūtītājs būtu spējīgs izvērtēt to, vai kandidāts saimniecisko un finansiālo stāvokli ir pierādījis atbilstoši nolikumā noteiktajam un līguma izpildē tiks iesaistītas personas, kas apliecina kandidāta saimniecisko un finansiālo stāvokli, atbilstoši nolikuma 11.3.punktam, ir iesniedzama vienošanās par sadarbību iepirkuma līguma izpildē un solidāru atbildību, kas būs noslēgta starp kandidātu kā pilnsabiedrību un kandidāta biedriem.

Iepirkumu komisijas priekšsēdētāja Inta Novika